CELEX: 32022R0663
Language: ro
Date: 2022-04-21 00:00:00
Title: Regulamentul de punere în aplicare (UE) 2022/663 al Comisiei din 21 aprilie 2022 de modificare a Regulamentului de punere în aplicare (UE) 2020/761 în ceea ce privește volumul contingentului tarifar pentru carnea de vită de calitate superioară din Paraguay

22.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 121/9
               
            
         REGULAMENTUL DE PUNERE ÎN APLICARE (UE) 2022/663 AL COMISIEI
         din 21 aprilie 2022
         de modificare a Regulamentului de punere în aplicare (UE) 2020/761 în ceea ce privește volumul contingentului tarifar pentru carnea de vită de calitate superioară din Paraguay
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 primul paragraf litera (a),
         întrucât:
         
                     (1)
                  
                  
                     Regulamentul de punere în aplicare (UE) 2020/761 al Comisiei (2) stabilește normele de gestionare a contingentelor tarifare de import și de export pentru produsele agricole gestionate printr-un sistem de licențe de import și export, înlocuiește și abrogă o serie de acte care au deschis aceste contingente și prevede norme specifice.
                  
               
                     (2)
                  
                  
                     În urma retragerii din Uniune a Regatului Unit al Marii Britanii și Irlandei de Nord (denumit în continuare „Regatul Unit”), Uniunea și Regatul Unit au notificat celorlalți membri ai Organizației Mondiale a Comerțului (OMC) că nivelurile lor actuale de acces pe piață vor fi menținute prin repartizarea contingentelor tarifare ale Uniunii între Uniune și Regatul Unit. Metodologia respectivei repartizări, precum și volumele pentru UE-27, sunt prevăzute în Regulamentul (UE) 2019/216 al Parlamentului European și al Consiliului (3).
                  
               
                     (3)
                  
                  
                     Contingentele tarifare ale Uniunii care nu fac parte din lista OMC a Uniunii nu ar fi trebuit însă să fie repartizate.
                  
               
                     (4)
                  
                  
                     Totuși, contingentul tarifar de import de 1 000 de tone deschis prin Regulamentul (CE) nr. 1149/2002 al Consiliului (4) și exprimat în greutatea produsului, de carne de vită de calitate superioară, proaspătă, refrigerată sau congelată, care nu face parte din lista OMC a Uniunii, a fost repartizat incorect prin Regulamentul (UE) 2019/216. Volumul contingentului respectiv a fost redus din greșeală începând din 1 ianuarie 2021.
                  
               
                     (5)
                  
                  
                     Regulamentul (UE) 2022/111 al Parlamentului European și al Consiliului (5) a modificat partea A a anexei la Regulamentul (UE) 2019/216, eliminând rândul referitor la contingentul tarifar pentru carne de calitate superioară de animale din specia bovine, proaspătă, refrigerată sau congelată.
                  
               
                     (6)
                  
                  
                     Este necesară reintegrarea în Regulamentul de punere în aplicare (UE) 2020/761 a cantității inițiale a contingentului tarifar pentru carnea de vită de calitate superioară din Paraguay cu numărul de ordine 09.4455.
                  
               
                     (7)
                  
                  
                     Prin urmare, Regulamentul de punere în aplicare (UE) 2020/761 trebuie modificat în consecință.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Anexa VIII la Regulamentul de punere în aplicare (UE) 2020/761 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul de punere în aplicare (UE) 2020/761 al Comisiei din 17 decembrie 2019 de stabilire a normelor de aplicare a Regulamentelor (UE) nr. 1306/2013, (UE) nr. 1308/2013 și (UE) nr. 510/2014 ale Parlamentului European și ale Consiliului în ceea ce privește sistemul de gestionare a contingentelor tarifare pe bază de licențe (JO L 185, 12.6.2020, p. 24).
         
            (3)  Regulamentul (UE) 2019/216 al Parlamentului European și al Consiliului din 30 ianuarie 2019 privind repartizarea contingentelor tarifare incluse în lista OMC a Uniunii în urma retragerii Regatului Unit din Uniune și de modificare a Regulamentului (CE) nr. 32/2000 al Consiliului (JO L 38, 8.2.2019, p. 1).
         
            (4)  Regulamentul (CE) nr. 1149/2002 al Consiliului din 27 iunie 2002 privind deschiderea unui contingent autonom pentru importurile de carne de vită de calitate superioară (JO L 170, 29.6.2002, p. 13).
         
            (5)  Regulamentul (UE) 2022/111 al Parlamentului European și al Consiliului din 25 ianuarie 2022 de modificare a Regulamentului (UE) 2019/216 în ceea ce privește contingentul tarifar al Uniunii pentru carnea de vită de calitate superioară din Paraguay (JO L 19, 28.1.2022, p. 1).
      
      
         
            ANEXĂ
            În anexa VIII la Regulamentul de punere în aplicare (UE) 2020/761, rândul „Cantitatea în kg” din tabelul referitor la contingentul tarifar cu numărul de ordine 09.4455 se înlocuiește cu următoarele:
            
               
                           „Cantitatea în kg
                           
                        
                        
                           1 000 000  kg carne dezosată”